Budjet tizimi budjetlari daromadlarining kassa ijrosi toʻgʻrisidagi yoʻriqnomaga qoʻshimcha va oʻzgartirish kiritish haqida
(resolution, 2021-11-01)

Oʻzbekiston Respublikasi Prezidentining 2021-yil 24-iyuldagi PF-6269-son “Davlat xizmatlari koʻrsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari toʻgʻrisida”gi Farmoniga muvofiq Oʻzbekiston Respublikasi Moliya vazirligi, Davlat soliq qoʻmitasi va Davlat bojxona qoʻmitasi qaror qiladi: 1. Oʻzbekiston Respublikasi Moliya vazirligi, Davlat soliq qoʻmitasi va Davlat bojxona qoʻmitasining 2016-yil 24-martdagi 20, 2016-14, 01-02/8-10-son qarori (roʻyxat raqami 2771, 2016-yil 30-mart) (Oʻzbekiston Respublikasi qonun hujjatlari toʻplami, 2016-y., 13-son, 124-modda) bilan tasdiqlangan Budjet tizimi budjetlari daromadlarining kassa ijrosi toʻgʻrisidagi yoʻriqnomaga ilovaga muvofiq qoʻshimcha va oʻzgartirish kiritilsin. 2. Mazkur qaror 2021-yil 1-noyabrdan kuchga kiradi. 1. Quyidagi mazmundagi 312-band bilan toʻldirilsin: “312. Davlat xizmatlari markazlari, “Litsenziya” axborot tizimi hamda Yagona interaktiv davlat xizmatlari portali (bundan buyon matnda YIDXP deb yuritiladi) orqali koʻrsatilayotgan davlat xizmatlari qonunchilik hujjatlarida belgilangan muddatidan uch ish kunidan ortiq vaqtga kechiktirilganda, ariza beruvchilarning murojaatlariga asosan, xizmatdan foydalanish uchun toʻlangan davlat bojlari, yigʻimlar va boshqa har qanday toʻlovlarning 50 foizi ularga bir ish kunida Davlat xizmatlari agentligining budjetdan tashqari jamgʻarmasi mablagʻlari hisobidan qaytariladi. Ariza beruvchiga qaytarilgan toʻlovlar Davlat xizmatlari agentligi tomonidan davlat xizmatini koʻrsatish muddatini kechiktirgan davlat organi va tashkilotining budjetdan tashqari va boshqa mablagʻlari hisobidan (muddat bir nechta davlat organi va tashkiloti tomonidan kechiktirilganda davlat bojlari, yigʻimlar va boshqa har qanday toʻlovlarning ularga oʻtkazilgan ulushlaridan kelib chiqib hisoblangan miqdorlarda) yoki tegishli davlat xizmati uchun ochilgan daromad shaxsiy gʻazna hisobvaragʻiga joriy tushumlarning davlat organi va tashkilotiga tegishli qismi hisobidan soʻzsiz (akseptsiz) tartibda undiriladi. Davlat xizmatlari agentligi tomonidan pul mablagʻlarini qaytarish toʻgʻrisida qoʻyilgan talabnomadagi mablagʻni qaytarish uchun yetarli mablagʻi boʻlmaganda, vakolatli organning budjetdan tashqari va boshqa jamgʻarmasiga mablagʻ kelib tushganda birinchi navbatda soʻzsiz (akseptsiz) tartibda yechib olinadi. Mablagʻlarni soʻzsiz (akseptsiz) tartibda undirish: shaxsiy gʻazna hisobvaraqlaridan “OʻRMV” ATda shakllantirilgan elektron toʻlov hujjatlari orqali; vakolatli davlat organi va tashkilotlarining tijorat banklaridagi hisobvaraqlaridan Davlat xizmatlari agentligi tomonidan qoʻyiladigan akseptsiz toʻlov talabnomalari orqali amalga oshiriladi.”. 2. 37-bandning ikkinchi xatboshisi quyidagi tahrirda bayon etilsin: “Davlat xizmatlari markazlari orqali xizmatlardan foydalanishda jismoniy va yuridik shaxslar tomonidan ortiqcha toʻlangan toʻlovlarni, davlat xizmatini tezlashtirilgan tartibda koʻrsatish uchun qoʻshimcha toʻlangan yigʻimlarni (tezlashtirilgan tartibda koʻrsatilmagan taqdirda), shuningdek, Davlat xizmatlari markazlari, “Litsenziya” axborot tizimi hamda YIDXP orqali koʻrsatilayotgan davlat xizmatlari qonunchilik hujjatlarida belgilangan muddatidan uch ish kunidan ortiq vaqtga kechiktirilganda, xizmatdan foydalanish uchun toʻlangan davlat bojlari, yigʻimlar va boshqa har qanday toʻlovlarning 50 foizini qaytarishga mazkur bandning birinchi xatboshisida belgilangan muddat tatbiq etilmaydi”. 3. Mazkur oʻzgartirish va qoʻshimcha Oʻzbekiston Respublikasi Markaziy banki va Adliya vazirligi huzuridagi Davlat xizmatlari agentligi bilan kelishilgan.